La Llei 12/2008, de 31 de juliol, de seguretat industrial (DOGC núm. 5191, de 8.8.2008), defineix la seguretat industrial com un servei públic d'interès general i defineix un model de gestió que es basa en l'externalització dels serveis d'inspecció sotmesos a un règim d'autorització administrativa prèvia.
Aquesta mateixa Llei defineix també en el seu preàmbul que per les característiques pròpies del mercat de la inspecció que és de demanda obligatòria i on la qualitat, en general, no és exigida pels clients, no és possible optar per un model de liberalització pura.
La Llei 12/2008, de 31 de juliol, en l'article 37.2, habilita el Govern per determinar mitjançant un decret el nombre necessari d'estacions d'inspecció tècnica de vehicles i el de línies d'inspecció que ha de tenir cada estació i preveu que, en aquest cas, s'ha d'establir un procediment de concurrència pública i adjudicació per concurs entre els sol·licitants.
El Decret 45/2010, de 30 de març (DOGC núm. 5600, d'1.4.2010), va aprovar el Pla territorial de noves estacions d'inspecció tècnica de vehicles de Catalunya per al període 2009-2014, en el qual es defineix la xarxa d'estacions d'inspecció tècnica de vehicles, composada per les existents més les noves que el propi pla hi preveu al seu article 3, per tal de donar compliment als objectius que el Pla estableix.
Escau ara regular aquest procediment de concurrència pública, que té com a finalitat que les noves estacions d'inspecció tècnica de vehicles que s'autoritzin s'adjudiquin amb criteris objectius i què s'afavoreixi l'ampliació de la competència en aquest sector, així com convocar, dintre de les previsions del Pla territorial, els lots d'estacions que es consideren prioritaris per tal d'assolir les finalitats que preveu l'article 4 del Decret 45/2010, de 30 de març.
Amb aquesta Ordre es completa la implantació i desenvolupament del nou model de gestió dels operadors de la inspecció que defineix la Llei 12/2008, de 31 de juliol, de seguretat industrial.
D'acord amb la disposició transitòria cinquena de la Llei 12/2008, de 31 de juliol, de seguretat industrial, mentre no s'aprovi el decret que reguli els estatuts de l'Agència Catalana de Seguretat Industrial, les funcions que aquesta Llei li atribueix les han d'exercir els òrgans corresponents del departament competent en matèria de seguretat industrial.
Atès que l'article 80.4 del Decret 30/2010, de 2 de març, estableix que mitjançant ordre del conseller o consellera titular del Departament competent en matèria de seguretat industrial s'han d'establir les bases que han de regular els concursos per a proveir els nous titulars de les estacions d'inspecció tècnica de vehicles, i en virtut de l'habilitació que conté l'apartat cinquè de la disposició final tercera de la Llei 12/2008, de 31 de juliol, de seguretat industrial, i en ús de les atribucions que em confereix la legislació vigent,
Aprovar les bases que regulen el concurs públic per a l'accés de nous operadors al procediment d'autorització per a accedir a noves estacions d'inspecció tècnica de vehicles previstes en el Decret 45/2010, de 30 de març, que aprova el Pla territorial d'inspecció tècnica de vehicles de Catalunya i que es detallen en l'annex 1.
Obrir la convocatòria de concurs per a l'accés a les noves estacions d'inspecció tècnica de vehicles i que s'agrupen en els lots que s'especifica en l'annex 2.
Contra la convocatòria de concurs que conté aquesta Ordre, que exhaureix la via administrativa, es pot presentar recurs potestatiu de reposició davant el conseller d'Innovació, Universitats i Empresa, en el termini d'un mes a partir de l'endemà de la seva publicació al DOGC, d'acord amb el que preveuen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o directament de recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat amb l'article 46 en relació amb l'article 10 de la Llei 29/1998, de 13 de juliol, reguladora de la jurisdicció contenciosa administrativa
Aquestes bases tenen per objecte regular el concurs per a l'accés de nous titulars d'inspecció tècnica de vehicles a alguna de les noves estacions d'inspecció tècnica de vehicles previstes en el Decret 45/2010, de 30 de març, pel qual s'aprova el Pla territorial de noves estacions d'inspecció tècnica de vehicles de Catalunya per al període 2010-2014.
Poden presentar sol·licitud totes aquelles entitats que estiguin en disposició de complir els requisits previstos en els capítols I i III del títol IV de la Llei 12/2008, de 21 de juliol, de seguretat industrial, i en els títols 2 i 4 del Decret 30/2010, de 2 de març, que la desenvolupa, per ser autoritzat com a titular d'estació d'inspecció tècnica de vehicles.
No poden presentar-se les empreses que superin la quota màxima de mercat prevista a l'article 74 d'aquest mateix Decret 30/2010 o que, en relació amb la localització de les estacions d'inspecció tècnica de vehicles que surten a concurs, no superin les distàncies mínimes de compatibilitat previstes en l'article 75 del mateix Decret.
—3 Presentació de la sol·licitud
La sol·licitud s'ha de presentar al Registre de la Subdirecció General de Seguretat Industrial del Departament d'Innovació, Universitats i Empresa (avinguda Diagonal, 405 bis, 1a planta, 08008 Barcelona).
En el cas que un participant presenti sol·licitud per més d'un lot d'estacions d'inspecció tècnica de vehicles haurà de prioritzar-les ja que un mateix sol·licitant no pot ser adjudicatari del dos lots.
En la sol·licitud s'ha d'identificar l'entitat sol·licitant i s'han de fer constar les dades relatives a la seva raó social, forma jurídica, seu social, estructura de propietat i composició del seu capital social.
Aquesta sol·licitud s'ha d'acompanyar de la següent documentació:
a) Memòria detallada de la organització, del seu pla estratègic i avantprojecte tècnic de cadascuna de les estacions d'inspecció tècnica de vehicles.
Aquesta memòria ha de contenir tota la informació necessària per tal de poder aplicar els criteris de valoració que es contenen en la base sisena.
Per poder ser objecte de valoració, d'acord amb els criteris de la base sisena, i per permetre l'avaluació posterior del seu compliment, aquesta informació ha de tenir una redacció concreta i amb paràmetres mesurables.
b) Declaració responsable conforme el sol·licitant, el personal de direcció que s'encarregaria de la gestió i el seu personal inspector, no incorren en cap de les incompatibilitats regulades en els articles 42, 43 i 45 del Decret 30/2010, de 2 de març, pel qual s'aprova el reglament de desplegament de la Llei 12/2008, de 31 de juliol, de seguretat industrial.
c) D'acord amb l'article 44 del Decret 30/2010, declaració responsable conforme no formen part d'un grup empresarial juntament amb empreses amb les què incorrin en incompatibilitats d'acord amb aquest mateix Decret.
—5 Termini de presentació de sol·licituds
El termini de presentació de sol·licituds serà d'un mes a partir de l'endemà de la publicació de la convocatòria al DOGC.
Si la sol·licitud no reuneix els requisits previstos a la convocatòria o no s'adjunta tota la documentació requerida, la unitat competent per gestionar la sol·licitud ha d'atorgar al sol·licitant un termini de 10 dies hàbils a comptar de l'endemà de rebre la notificació per tal que esmeni la deficiència detectada o aporti la documentació requerida, amb la indicació que si no ho fa s'entendrà que desisteix de la seva sol·licitud, en els termes i d'acord amb els requisits previstos a l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Les diferents sol·licituds seran valorades, sobre una puntuació màxima de 100 punts, segons els criteris següents:
a) Competència tècnica: màxim 20 punts.
Per aquest apartat es tindrà en compte els següents conceptes següents:
Competència professional dels seus directius i tècnics: màxim 5 punts.
Acreditacions i certificacions de que disposa: màxim 3 punts.
Experiència en l'activitat d'inspecció: màxim 4 punts.
Aportacions a la millora de la seguretat realitzades: màxim 4 punts.
Col·laboracions amb les administracions públiques en l'àmbit de la inspecció: màxim 3 punts.
Altres mèrits en relació a la competència tècnica: màxim 1 punt.
b) Qualitat de servei als usuaris: màxim 20 punts.
Carta de serveis: màxim 14 punts.
Altres compromisos de qualitat del servei als usuaris: 6 punts.
c) Compromisos tecnològics i industrials: màxim 15 punts.
Compromisos d'utilització de tecnologies avançades: màxim 4 punts.
Compromisos d'incorporació d'innovacions tecnològiques: màxim 4 punts.
Aportacions al teixit industrial de Catalunya: màxim 5 punts.
Altres compromisos tecnològics i industrials: màxim 2 punts.
d) Compromisos de millora: màxim 15 punts.
Millora dels requeriments exigibles als operadors de la inspecció: màxim 4 punts.
Millora de les obligacions exigibles als operadors de la inspecció: màxim 4 punts.
Millora de les tarifes màximes: màxim 7 punts.
e) Estacions d'ITV: màxim 30 punts.
Localització proposada: màxim 12 punts.
Títol o opció d'ocupació del terreny: màxim 5 punts.
Accessos i comunicacions: màxim 8 punts.
Avantprojecte tècnic: màxim 5 punts.
L'avaluació i selecció de les sol·licituds correspon a una comissió que estarà integrada pels següents membres:
El/la secretari/a d'Indústria i Empresa, que actuarà com a president.
El/la director/a de Serveis del Departament d'Innovació Universitats i Empresa.
E/la cap del Servei d'Automòbils, Metrologia i Producte de la Subdirecció General de Seguretat Industrial.
El/la cap del Servei de Règim Jurídic de les Seguretat Industrial de la Subdirecció General de Seguretat Industrial, que actua com a secretari/ària.
La comissió ha d'estendre acta de les seves deliberacions i elevar la seva proposta a l'òrgan competent per dictar resolució.
La resolució del concurs s'ha de dictar en el termini de tres mesos a comptar de l'endemà de la data de finalització del termini de presentació de les sol·licituds.
Aquest termini es pot ampliar en un mes mitjançant resolució motivada de l'òrgan competent per resoldre.
La resolució ha de contenir una relació baremada, d'acord amb els criteris que es regulen a la base sisena, de totes les sol·licituds presentades per a cadascun dels lots d'estacions.
La resolució del concurs, que exhaureix la via administrativa, pot ser objecte de recurs potestatiu de reposició en el termini d'un mes a comptar de l'endemà de la seva publicació al Diari Oficial de la Generalitat de Catalunya, d'acord amb el preveuen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar de l'endemà de la seva publicació, de conformitat amb l'article 46 en relació amb l'article 10 de la Llei 29/1998, de 13 de juliol, reguladora de la jurisdicció contenciosa administrativa.
El sol·licitant que hagi obtingut la puntuació més alta en cada lot, respectant l'ordre de prelació de la sol·licitud en el seu cas, serà el seu adjudicatari.
Els adjudicataris de cadascun dels lots tenen el termini d'un any, des de la data de la resolució del concurs, per presentar a l'Agència Catalana de Seguretat Industrial la sol·licitud d'autorització com a titular de la corresponent estació d'inspecció tècnica de vehicles, d'acord amb el què disposa l'article 81.1 del Decret 30/2010, de 2 de març, pel qual s'aprova el reglament de desplegament de la Llei 12/2008, de 31 de juliol, de seguretat industrial.
Aquesta sol·licitud ha d'anar acompanyada de la documentació que estableix l'article 82 del Decret 30/2010, de 2 de març.
Finalitzat aquest termini sense que s'hagi presentat sol·licitud o si aquesta s'hagués desestimat per incompliment dels requisits, es deixa sense efecte el seu caràcter d'adjudicatari del concurs, d'acord amb el que disposa l'article 81.3 del Decret 30/2010, de 3 de març, i l'entitat que hagués obtingut la segona puntuació més alta, en el lot que correspongui o, en el seu cas, les successives pot presentar la seva sol·licitud a l'Agència per a ser autoritzat provisionalment com a titular d'estació d'inspecció tècnica de vehicles.
Els titulars de les estacions d'inspecció tècnica de vehicles que resultin adjudicataris dels concursos es comprometen a complir les obligacions que com a titulars d'estacions d'inspecció tècnica de vehicles, estableixen la Llei 12/2008, de 31 de juliol, de seguretat industrial i el seu reglament aprovat pel Decret 30/2010, de 2 de març, que el desenvolupa, així com els compromisos derivats de la seva pròpia participació en aquest concurs i que han estat valorats d'acord amb la base sisena.